338.
Na osnovu člana 60 stav 2 Zakona o socijalnoj i dječjoj zaštiti ("Službeni list CG", br. 27/13, 1/15, 42/15, 47/15, 56/16, 66/16, 1/17, 31/17, 42/17 i 50/17), Ministarstvo rada i socijalnog staranja, donijelo je
PRAVILNIK
O BLIŽIM USLOVIMA ZA PRUŽANJE I KORIŠĆENJE USLUGA, NORMATIVIMA I MINIMALNIM STANDARDIMA USLUGA ZA SMJEŠTAJ DJECE I MLADIH U USTANOVU I MALU GRUPNU ZAJEDNICU
("Službeni list Crne Gore", br. 018/18 od 23.03.2018)
Predmet
Član 1
Ovim pravilnikom propisuju se bliži uslovi za pružanje i korišćenje usluga, normativi i minimalni standardi usluga za smještaj djece i mladih u ustanovu i malu grupnu zajednicu.
Upotreba rodno osjetljivog jezika
Član 2
Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.
Smještaj djece i mladih u ustanovu i malu grupnu zajednicu
Član 3
Usluga smještaja djece i mladih u ustanovu i malu grupnu zajednicu pruža se korisniku radi povratka u biološku porodicu, pružanja usluge porodičnog smještaja-hraniteljstva i pripreme za samostalan život.
Korisnici usluge smještaja u ustanovu i malu grupnu zajednicu
Član 4
Usluga smještaja u ustanovu i malu grupnu zajednicu, obezbjeđuje se:
   1) djetetu bez roditeljskog staranja;
   2) djetetu čiji je razvoj ometen porodičnim prilikama;
   3) djetetu sa smetnjama u razvoju; i
   4) djetetu sa problemima u ponašanju.
Standardi usluge
Član 5
Pružalac usluge smještaja (u daljem tekstu: pružalac usluge) u ustanovu i malu grupnu zajednicu, dužan je da obezbijedi:
   1) odgovarajući stambeni prostor;
   2) materijalne uslove;
   3) smještaj u skladu sa uzrastom i polom korisnika;
   4) ishranu i dostupnost zdravstvenih usluga;
   5) održavanje lične higijene i higijene prostora;
   6) sigurno okruženje;
   7) razvoj potencijala i osnaživanje korisnika;
   8) zadovoljavanje vaspitnih i obrazovnih potreba;
   9) njegovanje indentiteta; i
   10) pripremu za samostalan život.
Odgovarajući stambeni prostor za smještaj u ustanovu
Član 6
Stambeni prostor treba, da:
   1) je u naseljenom mjestu;
   2) ima priključak na električnu, vodovodnu i telefonsku mrežu;
   3) ima dostupne zelene i rekreativne površine;
   4) ima obezbijeđeno grijanje i provjetravanje;
   5) ima staklene zidne površine.
Stambeni prostor iz stava 1 ovog člana treba da ima: sobe za korisnike, dnevni boravak, kuhinju, prostor za ručavanje, kupatilo i kupatilo prilagođeno za djecu sa smetnjama u razvoju.
Soba za korisnike treba da ima:
   1) površinu od najmanje 5 m2 po korisniku; i
   2) razmak između ležajeva koji omogućava nesmetano funkcionisanje korisnika.
Dnevni boravak treba da ima najmanje 3 m2 površine po korisniku.
Stambeni prostor treba da ima najmanje jedno kupatilo na šest korisnika.
Pružalac usluge treba da ima prostor za igru i organizovanje drugih zajedničkih aktivnosti ako ima više od 10 korisnika.
Prostor za igru i organizovanje drugih zajedničkih aktivnosti treba da ima najmanje 30 m2.
Odgovarajući stambeni prostor za smještaj u malu grupnu zajednicu
Član 7
Stambeni prostor za smještaj u malu grupnu zajednicu treba da ispunjava uslove iz člana 6 stav 1 ovog pravilnika i da ima podove od neklizajućeg materijala.
Uslugu smještaja u malu grupnu zajednicu može koristiti najviše osam korisnika.
Materijalni uslovi
Član 8
Soba za korisnike treba da ima: radni sto sa stolicom, krevet opremljen odgovarajućom posteljinom, noćni ormarić, garderobni ormar i korpu za otpatke od nezapaljivog materijala.
Prostor za dnevni boravak treba da ima: garniture za sjedenje, TV aparat, računar, klima uređaj, knjige, igračke, odnosno pribor za društvene igre, zidni sat i kalendar.
Kuhinja i prostor za ručavanje treba da su opremljeni odgovarajućom opremom.
Kupatilo treba da je opremljeno odgovarajućom opremom.
Prostor za igru i organizovanje drugih zajedničkih aktivnosti treba da je opremljen odgovarajućom opremom koja odgovara uzrastu djece.
Smještaj u ustanovu u skladu sa uzrastom i polom korisnika
Član 9
Smještaj u sobu za korisnike obezbjeđuje se za najviše četiri korisnika uzrasta do 14 godina života, odnosno najviše tri korisnika starija od 14 godina života.
Djeci starijoj od pet godina, različitog pola, obezbjeđuje se smještaj u odvojenim sobama.
Ako se u istoj sobi smještaju korisnici različitog uzrasta razlika u godinama ne može biti veća od tri godine, odnosno pet godina za korisnike sa smetnjama u razvoju.
Izuzetno, ako je to u interesu korisnika, može biti smješteno više korisnika, nezavisno od uzrasta i pola kada se smještaju braća i sestre.
Smještaj u malu grupnu zajednicu u skladu sa uzrastom i polom korisnika
Član 10
Smještaj u sobu za korisnike obezbjeđuje se za najviše dva korisnika.
Djeci starijoj od pet godina, različitog pola, obezbjeđuje se smještaj u odvojenim sobama.
Ako se u istoj sobi smještaju korisnici različitog uzrasta razlika u godinama ne može biti veća od tri godine, odnosno pet godina za korisnike sa smetnjama u razvoju.
Izuzetno, ako je to u interesu korisnika, može biti smješteno više korisnika, nezavisno od uzrasta i pola kada se smještaju braća i sestre.
Ishrana i dostupnost zdravstvenih usluga
Član 11
Pružalac usluge dužan je da korisniku obezbijedi:
   1) tri obroka dnevno i dvije užine;
   2) kontrolu zdravlja; i
   3) njegu za vrijeme bolesti.
Održavanje lične higijene i higijene prostora
Član 12
Pružalac usluge dužan je da korisniku obezbijedi:
   1) sredstva za ličnu higijenu;
   2) održavanje higijene prostora;
   3) čistu posteljinu i peškire;
   4) svakodnevno čišćenje prostorija;
   5) pranje prozora, zavjesa i tepiha najmanje jednom u tri mjeseca; i
   6) pranje i peglanje ličnog, posteljnog rublja i odjeće, prema potrebi, a najmanje jednom u sedam dana.
Sigurno okruženje
Član 13
Pružalac usluge dužan je da korisniku obezbijedi:
   1) proceduru o posjetama i sprječavanje ulaska neovlašćenih lica;
   2) nadzor pri obavljanju dnevnih aktivnosti i ulasku i izlasku korisnika;
   3) zaključavanje ulaznih vrata tokom noći i u visoko rizičnim situacijama;
   4) proceduru o primjeni neophodnih mjera u cilju sprječavanja korisnika od povrjeđivanja, samopovrjeđivanja i nanošenja materijalne štete i proceduru o mjerama i aktivnostima u slučaju incidentnih događaja koji mogu ugroziti njegovu bezbjednost i život.
Razvoj potencijala i osnaživanje korisnika
Član 14
Pružalac usluge dužan je da korisniku obezbijedi:
   1) podršku psihosocijalnom razvoju i očuvanju potencijala korisnika;
   2) podršku u ostvarivanju kontakata sa porodicom i drugim licima važnim za korisnika;
   3) organizovanje slobodnog vremena, kulturno-zabavnih i sportskih sadržaja u skladu sa interesovanjima i sklonostima; i
   4) rehabilitaciju i terapiju u skladu sa potrebama.
Zadovoljavanje vaspitnih i obrazovnih potreba
Član 15
Pružalac usluge dužan je da korisniku obezbijedi:
   1) podršku prilikom upisa u vaspitno-obrazovne ustanove u skladu sa njegovim interesovanjima i potencijalima;
   2) da redovno prisustvuje nastavi i postiže rezultate u skladu sa svojim mogućnostima;
   3) knjige, školski pribor i drugu opremu;
   4) finansijska sredstva za pomoć u učenju;
   5) da razvije socijalne i životne vještine i ohrabruje ga da razvija svoja interesovanja i talente; i
   6) drugo, u skladu sa potrebama.
Njegovanje indentiteta
Član 16
Pružalac usluge dužan je da korisniku:
   1) pomaže da prepozna i upravlja svojim osjećanjima;
   2) obezbijedi uključenje u proces donošenja odluka od značaja za njegov život;
   3) pokazuje poštovanje ličnosti i etničke pripadnosti;
   4) pomaže da razumije događaje iz svoje prošlosti i da sačuva važne uspomene;
   5) obezbijedi obilježavanje značajnih datuma, rođendana i organizaciju drugih proslava; i
   6) pruža podršku u razvoju seksualnosti, poštuje privatnost i sl.
Pripreme za samostalan život
Član 17
Pružalac usluge dužan je da korisniku pomaže, da:
   1) razvije vještine za prepoznavanje i rješavanje problema;
   2) razvije komunikacione vještine;
   3) razvije vještine samozaštite; i
   4) da donosi odluke i preuzima ličnu odgovornost.
Prijem korisnika
Član 18
Pružalac usluge dužan je da obezbijedi prijem korisnika 24 časa dnevno, sedam dana u nedjelji.
Prilikom prijema korisnika, centar za socijalni rad (u daljem tekstu: centar) dostavlja sljedeću dokumentaciju:
   1) rješenje o smještaju;
   2) rješenje o starateljstvu, ako postoji;
   3) zdravstveni karton;
   4) zdravstvenu knjižicu; i
   5) đačku knjižicu ili svjedočanstvo o završenim razredima.
Ako se prijem korisnika obezbjeđuje u slučaju usluge neodložne intervencije centar je dužan da dostavi dokumentaciju iz stava 2 ovog člana u roku od tri dana od dana smještaja.
Priprema korisnika
Član 19
Priprema korisnika obuhvata:
   1) razgovor sa korisnikom i osnaživanje za prihvatanje promjene, u skladu sa njegovim uzrastom;
   2) informisanje korisnika o načinu života u ustanovi, odnosno maloj grupnoj zajednici;
   3) upoznavanje korisnika sa korisnicima njegovog uzrasta; i
   4) upoznavanje sa vaspitnom grupom i sobnim drugom.
U pripremi korisnika može učestvovati njegov zakonski zastupnik i druga lica važna za korisnika.
Individualni plan rada sa korisnikom
Član 20
Pružalac usluge izrađuje individualni plan rada sa korisnikom na osnovu individualnog plana usluga centra, u roku od sedam dana od dana prijema korisnika.
U izradi individualnog plana iz stava 1 ovog člana učestvuje centar, pružalac usluge, korisnik, odnosno njegov zakonski zastupnik, članovi njegove porodice i druga lica važna za korisnika.
Sadržina individualnog plana iz stava 1 ovog člana data je na obrascu S-IPR, koji je sastavni dio ovog pravilnika.
Ponovni pregled
Član 21
Ponovni pregled vrši se u skladu sa rokovima iz individualnog plana rada sa korisnikom, najmanje jednom u šest mjeseci.
Na osnovu rezultata ponovnog pregleda sačinjava se izvještaj sa zaključkom o korisniku dat na obrascu S-IZK, koji je sastavni dio ovog pravilnika.
Interna evaluacija
Član 22
Pružalac usluge dužan je da najmanje jednom godišnje sprovodi evaluaciju kvaliteta pruženih usluga, koja uključuje ispitivanje korisnika, odnosno članova njegove porodice, odnosno drugih lica važnih za korisnika.
Finansijsko-administrativni i tehnički poslovi
Član 23
Obavljanje finansijsko-administrativnih, tehničkih i drugih poslova pružaoca usluge bliže se uređuje aktom o unutrašnjoj organizaciji i sistematizaciji pružaoca usluge.
Stručni radnici i stručni saradnici
Član 24
Pružalac usluge u ustanovu za korisnike iz člana 4 stav 1 tač. 1 do 3 ovog pravilnika treba da ima:
   1) do 100 korisnika - dva stručna radnika;
   2) do 20 korisnika - jednog stručnog radnika na poslovima vaspitača i jednog stručnog saradnika; i
   3) do 20 korisnika sa smetnjama u razvoju - jednog stručnog radnika na poslovima vaspitača i jednog stručnog saradnika.
Pružalac usluge iz stava 1 ovog člana dužan je da u noćnoj smjeni obezbijedi jednog stručnog radnika, odnosno jednog stručnog saradnika, na svakih 50 korisnika.
Pružalac usluge u ustanovu za korisnika iz člana 4 stav 1 tačka 4 ovog pravilnika treba da ima:
   1) do 40 korisnika - dva stručna radnika;
   2) do 5 korisnika - jednog stručnog radnika na poslovima vaspitača; i
   3) do 40 korisnika - jednog stručnog saradnika.
Pružalac usluge iz stava 3 ovog člana dužan je da u noćnoj smjeni obezbijedi jednog stručnog radnika, na poslovima vaspitača na svakih 20 korisnika.
Stručni radnici i stručni saradnici u maloj grupnoj zajednici
Član 25
Pružalac usluge u malu grupnu zajednicu, treba da ima najmanje:
   1) jednog stručnog radnika na osnovnim stručnim poslovima;
   2) jednog stručnog radnika na poslovima vaspitača; i
   3) jednog stručnog saradnika.
Pružalac usluge iz stava 1 ovog člana dužan je da u noćnoj smjeni obezbijedi dva saradnika.
Evidencije
Član 26
Pružalac usluge dužan je da vodi evidenciju korisnika, isplate novčanih sredstava i ličnih stvari korisnika, na obrascima S-EK, S-ENS i S-ELS koji su sastavni dio ovog pravilnika.
Dosije korisnika
Član 27
Za svakog korisnika formira se Dosije korisnika.
U Dosije korisnika ulažu se svi zahtjevi, rješenja i drugi podaci o korisniku najkasnije 30 dana od dana otvaranja rada na slučaju.
Omot Dosijea iz stava 1 ovog člana dat je na obrascu PU-D, koji je sastavni dio ovog pravilnika.
Knjiga dnevnih događaja
Član 28
Pružalac usluge dužan je da vodi knjigu dnevnih događaja.
Knjiga dnevnih događaja iz stava 1 ovog člana vodi se na obrascu S-KDD, koji je sastavni dio ovog pravilnika.
Knjiga aktivnosti na osiguranju bezbjednosti
Član 29
Pružalac usluge dužan je da vodi knjigu aktivnosti na osiguranju bezbjednosti korisnika.
Knjiga aktivnosti na osiguranju bezbjednosti korisnika iz stava 1 ovog člana vodi se na obrascu S-KB, koji je sastavni dio ovog pravilnika.
List praćenja
Član 30
Pružalac usluge dužan je da vodi list praćenja.
List praćenja iz stava 1 ovog člana dat je na obrascu S-LP, koji je sastavni dio ovog pravilnika.
Prestanak važenja
Član 31
Danom stupanja na snagu ovog pravilnika prestaju da važi Pravilnik o bližim uslovima za pružanje i korišćenje usluga, normativima i minimalnim standardima usluga za smještaj djece i mladih u ustanovu i malu grupnu zajednicu ("Službeni list CG", br. 43/14 i 21/16).
Stupanje na snagu
Član 32
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 56-219/18-2
Podgorica, 14. marta 2018. godine
Ministar,
Kemal Purišić, s.r.
NAPOMENA IZDAVAČA:
Priloge koji su sastavni dio ovog propisa možete pogledati ovdje.